Plaasmoordenaars skotvry weens ‘swak’ polisiewerkJanus Powell (Foto: Verskaf) Indien die Vrystaatse polisie standaard ondersoekmetodes ná die moord op die plaasbestuurder Janus (Boeta) Powell in 2019 uitgevoer het, kon die moordenaars glo “binne twee weke” geïdentifiseer gewees het. Voor die hand liggende bewyse is egter nooit ingesamel nie, sê ŉ privaatondersoeker wat kort ná die moord aangestel is om ondersoek in te stel. Twee jaar later is niemand egter nog in hegtenis geneem vir die moord op Powell nie en die ondersoeker meen bewyse gaan by die dag meer verlore. Powell (37) is in April 2019 op ŉ plaas tussen Hoopstad en Bloemhof doodgeskiet toe hy na die plaashek gery het om mans daar te kry wat hulle as polisiebeamptes voorgedoen het. ŉ Swaar gewonde Powell is naby die plaashek aangetref, nie ver van die liggaam van een van die verdagtes nie. Die polisie se trio-taakspan kon egter nooit die identiteit van die verdagte se meelopers bepaal nie en volgens Jurg Kruger, die privaatondersoeker, is die naaste selfoontoring se inligting nooit deur die taakspan aangevra om te bepaal wie daardie aand op die moordtoneel was nie. Dít ten spyte daarvan dat die selfoontoring op die plaas geleë is. “Daar is ’n Vodacom-toring 30 meter van waar my kind geskiet is,” vertel ’n raadop Tharina Powell oor die ondersoek na haar seun se moord. Volgens Kruger kon die verdagtes binne twee weke geïdentifiseer gewees het indien die selfoontoring se inligting net destyds aangevra is. Janus (Boeta) Powell. Foto: Verskaf Kruger is kort ná die moord deur die eienaar van die plaas, ’n Chinese burger, aangestel om die polisie in hul ondersoek by te staan. Die ondersoekspan se mandaat het later verstryk maar Kruger het nog geruime tyd daarna vrywillig ondersoek ingestel. Kruger moes egter weens ander werkverpligtinge sy ondersoek na die moord op Powell laat vaar. “Ek was verskeie kere by die [aanvanklike] ondersoekbeampte maar hy het 110 verskonings gehad. Die [inwin van die selfoontoringdata] is tot vandag nie gedoen nie.” Kruger sê die eerste ondersoekbeampte in die saak is intussen in hegtenis geneem vir korrupsie terwyl die bevelvoerder van die trio-taakspan enkele weke gelede weens Covid-19 dood is. Volgens Kruger is die dossier intussen na die bevelvoerder van die polisie se speurtak op Hoopstad oorgeplaas. Dié bevelvoerder probeer volgens Kruger sy bes om ondersoek in te stel, maar van die bewyse is nou nie meer beskikbaar nie. Dit sluit selfoonrekords in. “Die leidrade wat hierdie persone op die toneel plaas, bestaan nie meer nie.” Kruger hou vol dat die polisie nie sy ondersoek na die moord reg benader het nie. “As die polisie net standaard ondersoekmetodes in geweldsmisdade uitvoer, kan hulle binne enkele maande verdagtes identifiseer, lasbriewe uitreik en na die verdagtes soek. Tot vandag toe kan hulle nog niemand met Janus se moord verbind nie.” Tharina glo ook dat haar seun se moord swak ondersoek is. Haar man, Antoon, was destyds eerste op die moordtoneel. Sy verklaring is na bewering eers sewe maande ná die moord op sy seun afgeneem. Moord by die plaashek Powell se ouers het op 20 April 2019 by hom, sy vrou, Anemi, en hul toe vierjarige kleinkind op die plaas gekuier. Hulle het gereed gemaak om te braai toe Powell deur die plaaseienaar gebel en gevra is om hek toe te gaan aangesien daar polisiebeamptes by die plaas opgedaag het. Powell het sy vrou kort daarna gebel en gesê sy pa en ŉ vriend, wat ook daar gekuier het, moet na die hek toe kom. Dié het eers op die liggaam van ŉ verdagte, wat vermoedelik deur Powell doodgeskiet is, afgekom. Dié verdagte is voorheen daaraan skuldig bevind dat hy hom as ŉ polisiebeampte voorgedoen het en was ten tyde van die moord ook gesoek in verband met rooftogte en kapings wat in Noordwes en in die Noord-Kaap gepleeg is. (Argieffoto: Pexels) Powell is ŉ ent verder aangetref. Hy het in dié stadium nog geleef maar is later op die toneel dood. Volgens Tharina hou die polisie haar skoondogter nog van tyd tot tyd op hoogte van die ondersoek. Tharina het in April vanjaar ook navraag gedoen oor hoe die ondersoek na haar seun se moord vorder en daar is aan haar gesê dat die dossier net die volgende dag na ’n taakspan sou gaan wat plaasaanvalle ondersoek. Dit blyk nou dat dit óók nooit gedoen is nie, sê sy. “Dit is asof daar nie belangstelling is om die moord te ondersoek nie. “As ŉ mens net weet dat hulle darem moeite gedoen het om iemand te vang. Niks sal ons kind kan terugbring nie, maar geregtigheid moet geskied. Geen ouer is veronderstel om sy kind te begrawe nie.” Kapt. Stephen Thakeng, woordvoerder van die polisie in die Vrystaat, het vandeesweek aan Maroela Media gesê die polisie ontken die bewerings dat die moord nie behoorlik ondersoek is nie. Volgens Thakeng ontvang die polisie steeds inligting wat opgevolg word. Die inligting het tot op hede egter nog niks opgelewer nie. “Die ondersoekspan laat geen steen onaangeroer nie.” Enigiemand met inligting wat tot die inhegtenisneming van die moordenaars kan lei, word versoek om AO Van Eeden by 083 704 0338 of die misdaadstopnommer by 08600 10111 te kontak.